בס"ד                                            

ביאורי הפסוקים- פרשת בלק

34. בלעם אמר למלאך: אני מודה שחטאתי במה שהכאתי אותה אך  אינני אשם כי הרי לא ידעתי שאתה הוא זה שעומד לקראתי בדרך, כדי להתנגד להליכתי, ועכשיו אם הליכתי  לבלק רעה בעינך אחזור לביתי. 

35. המלאך אמר לבלעם: לך עם האנשים, אבל דע שלא תועיל בהליכתך כי רק את מה שאומר אליך תוכל לדבר. (בלעם היה צריך לעשות את רצון ה', אבל העדיף לא להבין מה שהמלאך מתכוון) בלעם הלך יחד עם השרים אל בלק.

36. בלק שמע שבלעם מגיע ויצא לקראתו כדי לקבל את פניו אל קצה הגבול לעיר החשובה של מואב.

37. בלק שואל את בלעם: הרי שלחתי שליחים כדי לקרוא לך שתבוא, למה לא באת אלי כבר בפעם הראשונה, האם באמת אתה חושב שאני לא יכול לכבד אותך ולכן נמנעת מלבוא?

38. בלעם ענה לבלק: אתה שואל מדוע לא באתי, ועכשיו שבאתי האם הנך חושב שאני יכול לדבר משהו כרצונך, הרי רק את הדבר שה' ישים בפי אני אוכל לדבר.

39. בלעם הלך בלק והם באו לקרית חוצות.

40. בלק שחט בקר וצאן ושלח סעודה לבלעם והשרים שמלווים אותו.

41. בבוקר לקח בלק את בלעם, העלה אותו למקום גבוה ששם עובדים לבעל, ומשם ראה בלעם חלק מהעם.

פרק כג'

1. בלעם אמר לבלק: תבנה כאן 7 מזבחות ותכין לי כאן 7 פרים 7 אילים.

2. בלק עשה מה שבלעם אמר לו, ושניהם העלו בכל מזבח פר ואיל. 

3.  בלעם אמר לבלק: עמוד כאן ליד העולות שהקרת, ואני אלך להתבודד אולי ה' יתגלה אלי במקרה ואראה איזה נבואה ואומר לך, בלעם הלך לבד. 

4.  ה' התגלה אל בלעם. בלעם מנסה לומר לה' שיש לו זכויות ואומר: ערכתי 7 מזבחות ובכל מזבח הקרבתי פר ואיל.

5.  ה' שם דיבור בפה בלעם ואמר לו לחזור לבלק ולומר לו את מה שה' אמר.

6.  בלעם חזר אל בלק, כאשר בלק עדיין עומד ליד הקרבנות יחד עם כל שרי מואב הממתינים לנבואת- בלעם.

7. בלעם דיבר בצורת משל ואמר: מארץ ארם שבהרי- המזרח הוליך אותי בלק. וביקש ממני בא וקלל עבורי את עמו של יעקב, ובא יגרום לכעס על ישראל, עד כאן דברי בלק.

8.  אבל אני בלעם אומר: למה אנסה לקלל כאשר האלוקים לא רוצה לקלל, ולמה אנסה לגרום לכעס על ישראל כאשר ה' לא כועס עליהם.

9.  אני רואה אותם מראשי ההרים ( העשוים מצור- סלע) ששם אני עומד, ואני רואה אותם מהגבעות שעליהם אני עומד (-אונקלוס). ומכאן רואה אני עם שנמצא לבד במדבר ואינו נחשב כאחד מן האומות.

10.  מי יוכל לספור את בניו של יעקב הנחשבים לעפר, ומי יוכל לספור אפי' רבע מעם ישראל שהוא "דגל- מחנה" ( אונקלוס, אב"ע, יוב"ע). הלוואי שלפחות אמות כמיתת הישרים שבהם, ואחריתי לאחר מיתתי תהיה כמו עם ישראל ואכנס לגן עדן. (אפשר לומר ש" תמות וגו'" הוא מדברי עצמו, אוה"ח)

11.  בלק שאל את בלעם: מה עשית לי? הרי אני לקחתי אותך כדי לקלל את האויבים שלי, ואתה-לא די שלא קללת- עוד ברכת אותם.

12.  בלעם ענה ואמר: הרי את מה שה' ישים בפי אני אשמור ואדבר רק אותו.

13. בלק אמר לבלעם: בא איתי למקום אחר שמשם תוכל לראות את עם ישראל אבל (גם) משם תוכל לראות רק את חלק מהעם אך לא את כולו, ומשם תקלל אותם עבורי.

14.  בלק לקח את בלעם לשדה ששם יושבים הצופים למרחק לראש פסגת ההר, בלק בנה (ללא בקשתו המפורשת של בלעם) 7 מזבחות והקריב לעולה פר ואיל בכל מזבח. ( בפסוק ב' הקריבו בלק ובלעם יחד)

15.  בלעם אמר לבלק: עמוד כאן ליד העולות שהקרבת, ואני אלך עד לכאן, למקום קרוב. 

16. ה' התגלה במקרה לבלעם ושם דבר בפיו ואמר לו: חזור אל בלק וכך תאמר. 

17.  בלעם בא אל בלק כשהוא עדיין עומד וממתין יחד עם שרי מואב ליד העולות, בלק שראה את בלעם חוזר, שאל אותו: מה  דיבר ה'? (בלק ציפה שה' שינה את דעתו ומסכים לקלל את ישראל) 

18.  בלעם אמר את דבריו במשל: עמוד בלק ושמע, בנו של ציפור תאזין לדברי:

19.  כיצד אתה חושב שיתכן אפשרות שה' ישנה את דעתו, והרי הוא לא איש שיכזב, ולא בן אדם שיתחרט. האם מצאת פעם שהוא יאמר ולא יעשה או שידבר ולא יקיים?

20.  הנה קבלתי מה' הוראה וציווי לברך את עם ישראל, ואני בלעם לא אוכל לשנות את דעתו שלא לברכם.

21.  והסיבה שה' מברך אותם ואינו חפץ לקללם- כי ה' לא ראה עבירה ביעקב ולא ראה עבירה בעם ישראל, אלא הם מקיימים את דברי ה' ולכן שכינת ה' בתוכם, וה' המלך שלהם מתנהג אתם באהבה ובריעות.

22.  ה' הוציא אותם ממצרים בחוזק גדול כחוזק הראם על שאר הבהמות.

23.  עם זה ראוי לברכה, שהרי אין בו מנחשים וקסמים, ובזמן ההווה _-כעת) אומר להם ה' בנבואה מה יפעל ומה יגזור. 

24. עם זה שוכן כעת במדבר כלביאה אך כאשר ינסעו מכאן כדי לכבוש את הארץ יתנשאו כאריה המטיל פחדו על סביביו, וכמו האריה שאינו נשכב לישון עד שטורף ואוכל ושותה את דם טרפו כך ישראל לא יחנו בארצם עד שיהרגו את הטומות וירשו נכסיהם.

25.  בלק אמר לבלעם: אל תנסה לקלל והעיקר שלא תברך.

26.  בלעם ענה ואמר לבלק: הרי אמרתי לך שכל מה שה' יאמר לי זה מה שאוכל לדבר. 

27.  בלק אמר לבלעם: בא ואקח אותך אל מקום אחר, אולי שם יהיה ישר והגון בעיני ה' לקלל, וכך תוכל לקלל אותם בעבורי משם.

28. בלק לקח את בלעם לראש ההר שעליו ע"ז ושמה פעור, את הע"ז הניחו שם כדי שכל מי שילך בישימון יוכל לראות את הפעור. 

29. בלעם אמר לבלק: בנה כאן 7 מזבחות ותכין 7 פרים ו-7 אילים. 

30.  בלק עשה כדברי בלעם, והקריב פר ואיל בכל מזבח. (כאן יש ציווי מפורש של בלעם להבדיל מפסוק יד', ובלק הקריב לבדו את הקרבנות להבדיל מפסוק ב'.)

פרק כד'

1. בלעם שראה שטוב בעיני ה' לברך את ישראל, לא נסה כמו בפעמיים הקודמות אולי ירצה ה' שיקלל, ולכן הסתכל לכיוון המדבר כדי להזכיר לפני ה' את חטא-העגל שנעשה במדבר וכך יגרום להתעוררות כעס עליהם ולסיבה לקללה.

2.  בלעם הרים את עיניו וראה את ישראל שוכנים במדבר כשכל שבט ושבט שוכן בנפרד, ואז שרתה עליו רוח נבואה מה'.

3.  בלעם הרים את קולו במשל ואמר: דברי בלעם בנו של בעור ודברי האיש שעינו האחת פתוחה ומנוקרת.

4.  דברי האיש ששומע את דברי ה', ורואה את מראה ה' כאשר הוא נופל ושוכב ובאותה עת עיניו גלויות במראה הנבואה. 

5.  ואלו דבריו: כמה טובה צורת סידור האהלים של זרע יעקב! כמה טובה צורת מגורי עם ישראל! שהרי אין הפתחים מכוונים זה מול זה כדי לשמור על הצניעות.

6.  אהלי ישראל נראים בקוים ישרים כנחל שנמשך לנטות למרחוק, וכשורות הגנים שעל הנהר. ישראל מפיקים במעשיהם ריח טוב כבושם הנקרא "אהל", ונראים שורות שורות כעצי ארז הצומחים על-המים.

7.  המלך שיקום מבני ישראל ישלוט בהרבה עמים, יהיה חזק מאגג מלך עמלק, אבל מלכותו תלקח ממנו. ( כמו המים שנוזלים מהבאר.)

8.  ה' שהוציא אותם ממצרים בחוזק גדול כחוזק הראם על הבהמות, הוא זה שיעזור להם לכלות את הגויים שהם צריו של ישראל, את עצמות הגויים ישבור וכך ישראל יקחו את רכושם לשלל, ואת החיצים שה' ישלח בהם ישטוף בדם ההרוגים הגויים.

9. אחרי שהם יכבשו את ארץ ישראל הם יהיו קבועים שם כמו אריה ולביאה שאף חיה לא יכולה להזיז אותם ממקומם, המברך את עם ישראל יהיה מבורך והמקלל אותם יהיה מקולל.













